Suvestinė redakcija nuo 2022-06-15 iki 2022-12-01

Įsakymas paskelbtas: Žin. 2003, Nr. 36-1606, i. k. 1032055ISAK000V-103

Nauja redakcija nuo 2022-06-15:

Nr. VA-57, 2022-06-14, paskelbta TAR 2022-06-14, i. k. 2022-12762

VALSTYBINĖS MOKESČIŲ INSPEKCIJOS

PRIE LIETUVOS RESPUBLIKOS FINANSŲ MINISTERIJOS

VIRŠININKAS

ĮSAKYMAS

DĖL PARAMOS TEIKIMO METINĖS ATASKAITOS FR0477 FORMOS, PARAMOS GAVIMO IR PANAUDOJIMO METINĖS ATASKAITOS FR0478 FORMOS IR JŲ UŽPILDYMO TAISYKLIŲ PATVIRTINIMO

2003 m. balandžio 10 d. Nr. V-103

Vilnius

Vadovaudamasis Valstybinės mokesčių inspekcijos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 „Dėl Valstybinės mokesčių inspekcijos prie Lietuvos Respublikos finansų ministerijos nuostatų patvirtinimo“, 22.9 papunkčiu ir atsižvelgdamas į Valstybinės mokesčių inspekcijos prie Lietuvos Respublikos finansų ministerijos viršininko 2016 m. lapkričio 21 d. įsakymą Nr. VA-137 „Dėl Lietuvos Respublikos labdaros ir paramos įgyvendinimo“,

tvirtinu pridedamas:

1. Paramos teikimo metinės ataskaitos FR0477 formos 05 versiją;

2. Paramos gavimo ir panaudojimo metinės ataskaitos FR0478 formos 06 versiją;

3. Paramos teikimo metinės ataskaitos FR0477 formos bei Paramos gavimo ir panaudojimo metinės ataskaitos FR0478 formos užpildymo taisykles.

VIRŠININKĖ	VIOLETA LATVIENĖ

SUDERINTA

Lietuvos Respublikos finansų ministerijos

2003 04 02 raštu Nr. (14.16-01)-5K-0305762/0303791

PATVIRTINTA

Valstybinės mokesčių inspekcijos prie

Lietuvos Respublikos finansų ministerijos

viršininko 2003 m. balandžio 10 d.

įsakymu Nr. V-103

(Valstybinės mokesčių inspekcijos prie

Lietuvos Respublikos finansų ministerijos

viršininko 2020 m. kovo 3 d. įsakymo

Nr. VA-21 redakcija)

PARAMOS TEIKIMO METINĖS ATASKAITOS FR0477 FORMOS BEI PARAMOS GAVIMO IR PANAUDOJIMO METINĖS ATASKAITOS FR0478 FORMOS UŽPILDYMO TAISYKLĖS

I SKYRIUS

BENDROSIOS NUOSTATOS

1. Šios Paramos teikimo metinės ataskaitos FR0477 formos bei Paramos gavimo ir panaudojimo metinės ataskaitos FR0478 formos užpildymo taisyklės (toliau – taisyklės) nustato Paramos teikimo metinės ataskaitos FR0477 formos 05 versijos (toliau – ataskaitos FR0477 forma) ir Paramos gavimo bei panaudojimo metinės ataskaitos FR0478 formos 06 versijos (toliau – ataskaitos FR0478 forma) užpildymo ir pateikimo mokesčių administratoriui tvarką.

Punkto pakeitimai:

Nr. VA-34, 2021-05-21, paskelbta TAR 2021-05-21, i. k. 2021-11314

2. Taisyklės parengtos, vadovaujantis Lietuvos Respublikos labdaros ir paramos įstatymu (toliau – LP įstatymas), Lietuvos Respublikos loterijų įstatymu (toliau – Loterijų įstatymas), Atvejų, kada fiziniai asmenys gali būti Lietuvos Respublikos labdaros ir paramos įstatymo 4 straipsnio 3 dalies 2 punkte nustatyto paramos dalyko gavėjais, ir paramos teikimo šiems gavėjams tvarkos aprašu, patvirtintu Lietuvos Respublikos finansų ministro 2021 m. vasario 22 d. įsakymu Nr. 1K-53 „Dėl Atvejų, kada fiziniai asmenys gali būti Lietuvos Respublikos labdaros ir paramos įstatymo 4 straipsnio 3 dalies 2 punkte nustatyto paramos dalyko gavėjais, ir paramos teikimo šiems gavėjams tvarkos aprašo patvirtinimo“ (toliau – Aprašas), ir Valstybinės mokesčių inspekcijos prie Lietuvos Respublikos finansų ministerijos viršininko 2016 m. lapkričio 21 d. įsakymu Nr. VA-137 „Dėl Lietuvos Respublikos labdaros ir paramos įstatymo įgyvendinimo“.

Punkto pakeitimai:

Nr. VA-34, 2021-05-21, paskelbta TAR 2021-05-21, i. k. 2021-11314

3. Taisyklėse vartojamos sąvokos atitinka Lietuvos Respublikos pelno mokesčio įstatyme, Lietuvos Respublikos mokesčių administravimo įstatyme, Loterijų įstatyme ir kituose teisės aktuose vartojamas sąvokas.

4. Ataskaitos FR0477 formą privalo teikti paramos teikėjai:

4.1. nurodyti LP įstatymo 5 straipsnio 2 dalies 1 punkte, išskyrus fizinius asmenis ir LP įstatymo 7 straipsnio 1 dalyje išvardytus paramos gavėjus, taip pat užsienio valstybių juridiniai asmenys, vykdantys veiklą Lietuvos teritorijoje per nuolatines buveines (įskaitant filialus), suteikę paramą LP įstatymo nustatyta tvarka;

4.2. nurodyti Loterijų įstatymo 19 straipsnio 1 dalyje, t. y. loterijų organizatoriai, privalomai suteikę paramą Loterijų įstatymo 19 straipsnyje nustatyta tvarka LP įstatyme nustatytiems paramos gavėjams.

Pagal Loterijų įstatymą loterijų organizatorius yra bendrovė, turinti priežiūros institucijos išduotas loterijų veiklos licencijas, kuriomis suteikiama teisė vykdyti loterijų veiklą.

5. Ataskaitos FR0477 formoje pateikiama informacija apie paramos skyrimą konkretiems užsienio paramos gavėjams, t. y.:

5.1. Europos ekonominės erdvės valstybėse įsteigtiems juridiniams asmenims ar kitoms organizacijoms, kurių veiklos tikslas nėra pelno siekimas, o gautas pelnas negali būti skiriamas jų dalyviams (toliau – EEE užsienio vienetai);

5.2. užsienyje įsteigtoms lietuvių bendruomenėms ir kitoms lietuviškoms įstaigoms ar organizacijoms, nurodytoms Užsienyje esančių lietuvių bendruomenių, kitų lietuviškų įstaigų ar organizacijų, kurios gali būti paramos gavėjais pagal Lietuvos Respublikos labdaros ir paramos įstatymą, sąraše, patvirtintame Lietuvos Respublikos užsienio reikalų ministro 2011 m. gruodžio 30 d. įsakymu Nr. V-265 „Dėl Užsienyje esančių lietuvių bendruomenių, kitų lietuviškų įstaigų ar organizacijų, kurios gali būti paramos gavėjais pagal Lietuvos Respublikos labdaros ir paramos įstatymą, sąrašo patvirtinimo“ (toliau – Sąrašas);

5.3. į Vyriausybės sudarytą sąrašą, patvirtintą Lietuvos Respublikos Vyriausybės 2016 m. rugpjūčio 11 d. nutarimu Nr. 812 „Dėl įgaliojimų suteikimo įgyvendinant Lietuvos Respublikos labdaros ir paramos įstatymą“ (toliau – Valstybių sąrašas), įtrauktose demokratinėse bei teisinėse valstybėse, patiriančiose nusikaltimus, kaip jie suprantami pagal Tarptautinio baudžiamojo teismo Romos statutą, ir šių nusikaltimų padarinius, įsteigtiems juridiniams asmenims ar kitoms organizacijoms, kurių veiklos tikslas nėra pelno siekimas, o gautas pelnas negali būti skiriamas jų dalyviams (toliau – juridiniams vienetams ir organizacijoms) bei šių demokratinių bei teisinių valstybių valstybinėms institucijoms.

Punkto pakeitimai:

Nr. VA-57, 2022-06-14, paskelbta TAR 2022-06-14, i. k. 2022-12762

51. Ataskaitos FR0477 formos II dalyje „Pagal LPĮ suteikta parama fiziniams asmenims, dalyvaujantiems likviduojant ekstremaliąją situaciją ir šalinant jos padarinius“ pateikiami duomenys apie paramos teikimą Apraše nustatyta tvarka fiziniams asmenims, kurie Apraše nustatytais atvejais yra laikomi paramos gavėjais, t. y. atliekantiems juridinių asmenų, kurie Lietuvos Respublikos civilinės saugos įstatymo (toliau – CSĮ) nustatyta tvarka vykdo ekstremaliosios situacijos likvidavimo ir jos padarinių šalinimo darbus (toliau – juridiniai asmenys pagal CSĮ), jiems pavestas (kai fiziniai asmenys yra to juridinio asmens darbuotojai) arba su tais juridiniais asmenimis Lietuvos Respublikos savanoriškos veiklos įstatymo nustatyta tvarka suderintas (kai fiziniai asmenys yra savanoriai) darbams vykdyti būtinas funkcijas (toliau – fiziniai asmenys, dalyvaujantys likviduojant ekstremaliąją situaciją ir šalinant jos padarinius).

Papildyta punktu:

Nr. VA-34, 2021-05-21, paskelbta TAR 2021-05-21, i. k. 2021-11314

6. Ataskaitos FR0477 formoje neteikiama informacija apie suteiktą paramą, lygią 0, pavyzdžiui, perduodamas nudėvėtas turtas arba 0 eurų vertės turtas.

Teikiama parama rodoma be pridėtinės vertės mokesčio (toliau – PVM).

7. Ataskaitos FR0477 formos papildomas lapas FR0477P (toliau – papildomas lapas FR0477P) užpildomas tokiu atveju, jeigu ataskaitos FR0477 formoje neužtenka eilučių paramos teikimo Lietuvos ir / arba užsienio juridiniams asmenims pagal LP įstatymą atvejams nurodyti.

Punkto pakeitimai:

Nr. VA-34, 2021-05-21, paskelbta TAR 2021-05-21, i. k. 2021-11314

8. Ataskaitos FR0477 formos priedas FR0477L „Pagal Loterijų įstatymą suteikta parama Lietuvos ir / arba užsienio JA“ (toliau – FR0477L priedas) turi būti užpildomas, kai loterijų organizatoriai privalomai skiria Loterijų įstatyme nustatyta tvarka paramą LP įstatyme nustatytiems paramos gavėjams. Šiame priede pateikiamos loterijų organizatorių pagal Loterijų įstatymą privalomai suteiktos paramos piniginėmis lėšomis sumos pagal konkrečius paramos gavėjus.

Pagal Loterijų įstatymo 19 straipsnio nuostatas loterijų organizatoriaus privalomai teikiamos paramos dalyku gali būti tik pinigai.

Jeigu FR0477L priedo nereikia užpildyti, tai prie mokesčių administratoriui teikiamos ataskaitos FR0477 formos šis priedas nepridedamas.

9. Ataskaitos FR0478 formą privalo teikti paramos gavėjai:

9.1. nurodyti LP įstatymo 7 straipsnio 1 dalyje, t. y. juridiniai asmenys, per kalendorinius metus gavę ir (arba) suteikę paramą ir (arba) labdarą LP įstatymo nustatyta tvarka, ir (arba) gavę paramą Loterijų įstatymo nustatyta tvarka, neatsižvelgdami į tai, ar jie turi teikti Metinę pelno mokesčio deklaracijos PLN204N formą, patvirtintą Valstybinės mokesčių inspekcijos prie Lietuvos Respublikos finansų ministerijos viršininko 2007 m. sausio 15 d. įsakymu Nr. VA-2 „Dėl Metinių pelno mokesčio deklaracijų PLN204, PLN204A, PLN204N, PLN204U formų bei jų užpildymo taisyklių patvirtinimo“, išskyrus tuos juridinius asmenis, kurie per kalendorinius metus LP įstatymo nustatyta tvarka yra gavę tik piniginių lėšų, sudarančių iki 1,2 proc., bei profesines sąjungas arba profesinių sąjungų susivienijimus, kurie per kalendorinius metus yra gavę tik piniginių lėšų, sudarančių iki 0,6 proc. gyventojo pajamų mokesčio sumos, mažesnių kaip dvylikos minimaliųjų mėnesinių algų (toliau – 12 MMA), galiojusių tų kalendorinių metų, kuriais gautos šios lėšos, sausio 1 d., dydis;

9.2. nurodyti LP įstatymo 7 straipsnio 2 dalyje, t. y. fiziniai asmenys, kuriems Lietuvos Respublikos meno kūrėjo ir meno kūrėjų organizacijų statuso įstatymo nustatyta tvarka yra suteiktas meno kūrėjo statusas ir kurie yra įregistruoti paramos gavėjais Meno kūrėjo ir meno kūrėjų organizacijų informacinėje sistemoje, kurios tvarkytojas yra Lietuvos Respublikos kultūros ministerija, per kalendorinius metus LP įstatymo nustatyta tvarka gavę paramą, didesnę kaip 12 MMA, galiojusių tų kalendorinių metų, kuriais gauta parama, sausio 1 d., dydis (toliau – Meno kūrėjai).

Meno kūrėjų gaunamos paramos pagal LP įstatymą dalykas yra piniginės lėšos, sudarančios iki 1,2 proc. gyventojo pajamų mokesčio, mokėtino pagal metinę pajamų mokesčio deklaraciją, sumos arba iki 1,2 proc. mokestį išskaičiuojančio asmens išskaičiuoto pajamų mokesčio sumos, kai nuolatinis Lietuvos gyventojas metinės pajamų mokesčio deklaracijos neteikia. Meno kūrėjas negali sau pačiam skirti iki 1,2 proc. pajamų mokesčio sumos dalies.

Meno kūrėjai ataskaitos FR0478 formoje, užpildydami 1, 2, 3, 11, 14, 13, 17, 19, 20, 21, 22 ir 26 laukelius, turi pateikti informaciją apie save bei apie per kalendorinius metus gautą paramą, didesnę kaip 12 MMA, galiojusių tų kalendorinių metų, kuriais gauta parama, sausio 1 d. (nurodydami jos bendrą vertę nuo pirmojo euro), ir per kalendorinius metus faktiškai panaudotą šią paramą LP įstatymo 10 straipsnio 1 dalies 1 punkte nustatytiems tikslams, t. y. meno kūrybai, kaip apibrėžta Lietuvos Respublikos meno kūrėjo ir meno kūrėjų organizacijų statuso įstatymo 2 straipsnio 3 dalyje.

Punkto pakeitimai:

Nr. VA-34, 2021-05-21, paskelbta TAR 2021-05-21, i. k. 2021-11314

10. Juridinių asmenų gaunamos paramos pagal LP įstatymą dalykas yra piniginės lėšos, sudarančios iki 1,2 proc., bei profesinių sąjungų arba profesinių sąjungų susivienijimų lėšos, sudarančios iki 0,6 proc. gyventojo pajamų mokesčio, mokėtino pagal metinę pajamų mokesčio deklaraciją, sumos arba iki 1,2 proc. bei profesinėms sąjungoms arba profesinių sąjungų susivienijimams iki 0,6 proc. mokestį išskaičiuojančio asmens išskaičiuoto pajamų mokesčio sumos, kai nuolatinis Lietuvos gyventojas metinės pajamų mokesčio deklaracijos neteikia.

Jeigu paramos gavėjai, t. y. juridiniai asmenys, per kalendorinius metus LP įstatymo nustatyta tvarka yra gavę tik piniginių lėšų, sudarančių iki 1,2 proc., bei profesinės sąjungos arba profesinių sąjungų susivienijimai, kurie per kalendorinius metus yra gavę tik piniginių lėšų, sudarančių iki 0,6 proc. gyventojo pajamų mokesčio sumos, mažesnių kaip 12 MMA, galiojusių tų kalendorinių metų, kuriais gautos šios lėšos, sausio 1 d. (arba lygias šiam dydžiui), o paramos piniginėmis lėšomis, paslaugomis ar materialinėmis vertybėmis nėra gavę / suteikę ir (arba) nėra panaudoję ankstesnių laikotarpių paramos likučio (deklaruoto kaip gauta, bet nepanaudota parama), tai duomenų apie šią gautą paramą bei jos panaudojimą ataskaitos FR0478 formoje neteikia.

Juridiniai asmenys, kurie per kalendorinius metus LP įstatymo nustatyta tvarka yra gavę tik piniginių lėšų, sudarančių iki 1,2 proc., bei profesinės sąjungos arba profesinių sąjungų susivienijimai, kurie per kalendorinius metus yra gavę tik piniginių lėšų, sudarančių iki 0,6 proc. gyventojo pajamų mokesčio sumos, didesnių kaip 12 MMA, galiojusių tų kalendorinių metų, kuriais gautos šios lėšos, sausio 1 d., t. y. piniginių lėšų, viršijančių šį dydį, ataskaitos FR0478 formoje turi pateikti informaciją apie šią gautą paramą, nurodydami jos bendrą vertę nuo pirmojo euro ir jos panaudojimą.

Jeigu paramos gavėjai, juridiniai asmenys, per kalendorinius metus LP įstatymo nustatyta tvarka yra gavę ne tik piniginių lėšų, sudarančių iki 1,2 proc., bei profesinės sąjungos arba profesinių sąjungų susivienijimai, kurie per kalendorinius metus yra gavę ne tik piniginių lėšų, sudarančių iki 0,6 proc. gyventojo pajamų mokesčio sumos, bet ir gavę / suteikę paramą piniginėmis lėšomis, paslaugomis ar materialinėmis vertybėmis ir (arba) panaudoję ankstesnių laikotarpių paramos likutį (deklaruotą kaip gautą, bet nepanaudotą paramą), tai ataskaitos FR0478 formoje turi pateikti informaciją apie visą per kalendorinius metus gautą paramą, įskaitant ir pinigines lėšas, sudarančias iki 1,2 proc., arba įskaitant pinigines lėšas, sudarančias iki 0,6 proc. gyventojo pajamų mokesčio sumos (nelyginant jos dydžio su 12 MMA), ir jos panaudojimą.

Punkto pakeitimai:

Nr. VA-34, 2021-05-21, paskelbta TAR 2021-05-21, i. k. 2021-11314

11. Ataskaitos FR0478 forma turi būti teikiama ir tuo atveju, kai per mokestinį laikotarpį parama nėra gaunama ir nėra suteikiama, tačiau yra panaudojamas ankstesnių laikotarpių paramos likutis.

12. Tradicinės religinės bendruomenės, bendrijos ir jų centrai neteikia informacijos apie anonimiškai ir bet kokiu būdu iš fizinių asmenų gautą paramą bei jos panaudojimą, todėl, jeigu tradicinės religinės bendruomenės paramą per kalendorinius metus gavo tik anonimiškai ir iš fizinių asmenų, jos ataskaitos FR0478 formos teikti neprivalo.

13. Ataskaitos FR0478 formoje neteikiama informacija apie gautus valstybės asignavimus ar biudžetinių įstaigų suteiktas lėšas, nes biudžetinės įstaigos negali būti paramos teikėjos. Taip pat šioje formoje nerodoma nulinės vertės parama.

14. Ataskaitos FR0478 formos priedai, kurių nereikia užpildyti, prie mokesčių administratoriui teikiamos šios ataskaitos formos nepridedami. Meno kūrėjai šios formos priedų neužpildo.

14.1. Ataskaitos FR0478 formos priedas FR0478A „Pagal LPĮ gauta parama iš Lietuvos Respublikos ir / arba užsienio“ (toliau – FR0478A priedas) turi būti užpildomas, kai yra gauta parama iš Lietuvos Respublikos ir / arba užsienio juridinių asmenų, ir / arba Lietuvoje veikiančių užsienio nuolatinių buveinių. Šiame priede pateikiama informacija apie iš Lietuvos Respublikos ir / arba užsienio juridinių asmenų, ir / arba iš Lietuvoje veikiančių užsienio nuolatinių buveinių pagal LP įstatymą gautą paramą pagal kiekvieną paramos teikėją, tačiau neįrašomi duomenys apie iš paramos teikėjų gautą paramą, kurios vertė mažesnė kaip vienas bazinės socialinės išmokos (toliau – MGL) dydis per metus, taip pat anonimiškai bei iš fizinių asmenų gautą paramą, nes ši informacija pateikiama ataskaitos FR0478 formos 5, 6, 7 ir 8 bei 10, 11, 12 ir 13 laukeliuose, bei pagal Loterijų įstatymą gautą paramą, nes ši informacija pateikiama ataskaitos FR0478 formos 18 laukelyje ir ataskaitos FR0478 formos priede FR0478L.

FR0478A priede neįrašoma parama, kurią kaip techninę pagalbą teikia užsienio valstybės ir tarptautinės organizacijos, finansuodamos mokymo, pažangios patirties perdavimo, gyvenimo bei verslo sąlygų, infrastruktūros gerinimo ir kitus projektus bei programas, pavyzdžiui, pagal Europos Sąjungos programas iš valstybės ar savivaldybės gauta dotacija;

14.2. ataskaitos FR0478 formos priedas FR0478L „Pagal Loterijų įstatymą gauta parama“ (toliau – FR0478L priedas) turi būti užpildomas, kai pagal Loterijų įstatymo 19 straipsnį yra gauta parama iš Lietuvos Respublikoje veikiančių loterijų organizatorių. Šiame priede pateikiama informacija apie iš Lietuvoje veikiančių loterijų organizatorių tik pagal Loterijų įstatymą gautą paramą pagal kiekvieną paramos teikėją, tačiau šiame priede neįrašomi duomenys apie iš paramos teikėjų pagal LP įstatymą gautą paramą, nes ši informacija teikiama FR0478A priede;

14.3. ataskaitos FR0478 formos priedas FR0478C „Suteikta parama Lietuvos ir / arba užsienio juridiniams asmenims“ (toliau – FR0478C priedas) turi būti užpildomas, kai parama skiriama Lietuvos Respublikos ir / arba užsienio juridiniams asmenims (užsienio paramos gavėjams, nurodytiems taisyklių 5 punkte, t. y. EEE užsienio vienetams, Sąraše nurodytoms užsienyje įsteigtoms lietuvių bendruomenėms, kitoms lietuviškoms įstaigoms ar organizacijoms bei į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms), panaudojant gautą paramą, t. y. iš gautos paramos lėšų. Šiame priede neteikiami duomenys apie per laikotarpį, kai visoje Lietuvoje yra įvesta nepaprastoji padėtis, suteiktą paramą į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms, nes laikytina, kad ši parama panaudota LP įstatyme numatytiems visuomenei naudingiems tikslams, o ne perduota kitiems asmenims, ir deklaruojama ataskaitos FR0478 formos 22 laukelyje. Šiame priede pateikiamos suteiktos paramos Lietuvos Respublikos ir / arba užsienio juridiniams asmenims sumos pagal paramos dalykus (materialinės vertybės, piniginės lėšos, suteiktos paslaugos) ir bendra suteiktos paramos suma. Šiame priede neįrašomos vienam paramos gavėjui suteiktos paramos sumos, mažesnės nei vienas MGL per metus;

Papunkčio pakeitimai:

Nr. VA-34, 2021-05-21, paskelbta TAR 2021-05-21, i. k. 2021-11314

Nr. VA-57, 2022-06-14, paskelbta TAR 2022-06-14, i. k. 2022-12762

14.4. ataskaitos FR0478 formos priedas FR0478D „Iš nuosavų lėšų suteikta parama Lietuvos ir / arba užsienio juridiniams asmenims“ (toliau – FR0478D priedas) turi būti užpildomas, kai parama skiriama iš nuosavų lėšų Lietuvos Respublikos ir / arba užsienio juridiniams asmenims (EEE užsienio vienetams, Sąraše nurodytoms užsienyje esančioms lietuvių bendruomenėms, kitoms lietuviškoms įstaigoms ar organizacijoms bei į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms), įskaitant paramą, kurios vertė ne didesnė nei vienas MGL per metus vienam paramos gavėjui. Šiame priede neteikiami duomenys apie per laikotarpį, kai visoje Lietuvoje yra įvesta nepaprastoji padėtis, suteiktą paramą į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms, nes yra laikytina, kad šiuo laikotarpiu ji skirta LP įstatyme numatytiems visuomenei naudingiems tikslams įgyvendinti, o ne perduota kitiems asmenims.

Papunkčio pakeitimai:

Nr. VA-57, 2022-06-14, paskelbta TAR 2022-06-14, i. k. 2022-12762

15. Pasibaigus kalendoriniams metams, paramos teikėjai ir / ar gavėjai atitinkamai ataskaitos FR0477 formą ir / ar ataskaitos FR0478 formą mokesčių administratoriui privalo pateikti iki kitų kalendorinių metų gegužės 15 dienos.

16. Kadangi paramos teikėjai teikia metinę ataskaitą, tai tam pačiam paramos gavėjui per metus suteikta parama gali būti parodoma bendra suma vienoje eilutėje. Tačiau tais atvejais, kai parama suteikiama materialinėmis vertybėmis, tai jų vertės sumos turi būti nurodomos atskirose eilutėse pagal kiekvieną materialinių vertybių kodą, pagal ataskaitos FR0477 formoje pateiktą Materialinių vertybių kodų sąrašą. Jeigu vienam paramos gavėjui suteikiama parama piniginėmis lėšomis, materialinėmis vertybėmis ir paslaugomis – užpildoma viena eilutė. Tokia pat tvarka paramos gavėjai privalo užpildyti ataskaitos FR0478 formą, įrašydami duomenis apie iš to paties paramos teikėjo gautą paramą.

17. Mokesčių mokėtojai mokesčių administratoriui ataskaitos FR0477 formą ir ataskaitos FR0478 formą turi teikti Mokesčių deklaracijų pateikimo, jų pateikimo termino pratęsimo ir mokesčių mokėtojų laikino atleidimo nuo mokesčių deklaracijų ir (arba) kitų teisės aktuose nurodytų dokumentų pateikimo taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos viršininko 2004 m. liepos 9 d. įsakymu Nr. VA-135 „Dėl Mokesčių deklaracijų pateikimo, jų pateikimo termino pratęsimo ir mokesčių mokėtojų laikino atleidimo nuo mokesčių deklaracijų ir (arba) kitų teisės aktuose nurodytų dokumentų pateikimo“, nustatyta tvarka.

Ataskaitos FR0477 forma ir ataskaitos FR0478 forma (kartu su pridedamais dokumentais, pagrindžiančiais paramos suteikimą, kai parama teikiama EEE užsienio vienetams, į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms) turi būti pateikiamos elektroniniu būdu per Valstybinės mokesčių inspekcijos Elektroninio deklaravimo informacinę sistemą (toliau – EDS), vadovaujantis Dokumentų teikimo elektroniniu būdu taisyklėmis, patvirtintomis Valstybinės mokesčių inspekcijos prie Lietuvos Respublikos finansų ministerijos viršininko 2010 m. liepos 21 d. įsakymu Nr. VA-83 „Dėl Dokumentų teikimo elektroniniu būdu taisyklių patvirtinimo“.

Meno kūrėjai ataskaitos FR0478 formą turi pateikti elektroniniu būdu per EDS.

Punkto pakeitimai:

Nr. VA-57, 2022-06-14, paskelbta TAR 2022-06-14, i. k. 2022-12762

18. Ataskaitos FR0477 formoje ir ataskaitos FR0478 formoje įrašomos piniginės sumos turi būti apvalinamos iki sveikų skaičių: 49 centai ir mažiau – atmetami, o 50 centų ir daugiau – laikomi euru.

Piniginės sumos, gautos užsienio valiuta, pagal Lietuvos Respublikos finansinės apskaitos įstatymo nuostatas turi būti perskaičiuojamos į eurus pagal Europos centrinio banko paskelbtą orientacinį euro ir užsienio valiutos santykį, o tais atvejais, kai orientacinio euro ir užsienio valiutos santykio Europos centrinis bankas neskelbia, – pagal Lietuvos banko skelbiamą orientacinį euro ir užsienio valiutos santykį arba kituose visuotinai pripažintuose rinkos informacijos šaltiniuose paskelbtą rinkos euro ir užsienio valiutos santykį.

Punkto pakeitimai:

Nr. VA-57, 2022-06-14, paskelbta TAR 2022-06-14, i. k. 2022-12762

II SKYRIUS

ATASKAITOS FR0477 FORMOS, JOS PAPILDOMO LAPO FR0477P IR PRIEDO FR0477L UŽPILDYMO TVARKA

19. Ataskaitos FR0477 forma užpildoma taip:

19.1. 1 laukelyje įrašomas ataskaitos FR0477 formą pateikiančio paramos teikėjo identifikacinis numeris (kodas). Jeigu formą teikia užsienio vienetas, vykdantis veiklą Lietuvos Respublikoje per nuolatinę buveinę, įskaitant filialą, – turi būti įrašomas Mokesčių mokėtojų registre suteiktas 10 skaitmenų kodas;

19.2. 2 laukelyje – paramos teikėjo pavadinimas;

19.3. 5 laukelyje įrašomi ataskaitiniai kalendoriniai metai, kurių ataskaitos FR0477 forma teikiama;

19.4. 6 laukelyje pateikiamas įrašo eilės numeris. Jeigu eilučių neužtenka, užpildomas papildomas lapas FR0477P;

19.5. 7 laukelyje įrašomas paramos gavėjo identifikacinis numeris (kodas) arba analogiškas numeris, vienetui suteiktas toje valstybėje, kurioje jis įregistruotas;

19.6. 8 laukelyje – įrašomas paramos gavėjo pavadinimas, kuris gali būti sutrumpintas, pavyzdžiui, Sporto VŠĮ (ne Sporto viešoji įstaiga) ir pan.;

19.7. 8A laukelyje – valstybės, kurioje įregistruotas paramos gavėjas, kodas pagal šiame laukelyje pateiktą valstybių kodų sąrašą. Dviraidis valstybės kodas nurodomas pagal interneto Oficialiosios statistikos portale https://osp.stat.gov.lt (Pradžia > Klasifikatoriai > Klasifikatoriai > Pasaulio šalių ir teritorijų klasifikatorius) skelbiamą „Šalių, teritorijų ir valiutų sąrašą, atitinkantį ISO standartą“. Jeigu parama teikiama Lietuvos Respublikoje registruotam paramos gavėjui, šiame laukelyje pasirenkamas Lietuvos Respublikos valstybės kodas – LT;

19.8. 9 laukelyje pasirenkamas paramos teikimo tikslo kodas pagal šiame laukelyje pateiktą Tikslo kodų sąrašą;

19.9. 10 laukelyje paramos teikėjas įrašo materialinių vertybių, kurios buvo suteiktos kaip parama, kodą pagal šiame laukelyje pateiktą Materialinių vertybių kodų sąrašą. Jeigu teikiamos materialinės vertybės atitinka skirtingus kodus, užpildoma atskira eilutė;

19.10. 11 laukelyje įrašoma materialinėmis vertybėmis suteiktos paramos vertė;

19.11. 12 laukelyje – pinigais suteiktos paramos suma;

19.12. 13 laukelyje – paslaugomis suteiktos paramos vertė;

19.13. 14 laukelyje – paramos gavėjui pagal LP įstatymą suteiktos paramos vertė (11, 12 ir 13 laukelių suma);

19.14. kai parama teikiama EEE užsienio vienetams, į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms, turi būti pridedami dokumentai, pagrindžiantys paramos teikimą, ir 14A laukelyje turi būti pažymima „T“ (taip), o jeigu parama teikiama Sąraše nurodytoms užsienyje esančioms lietuvių bendruomenėms ir kitoms lietuviškoms įstaigoms ar organizacijoms arba Lietuvos Respublikos paramos gavėjams – dokumentų pridėti nereikia ir šiame laukelyje turi būti pažymima „N“ (ne).

Paramos teikėjas, suteikęs paramą EEE užsienio vienetams, į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms ir įrodydamas, kad jo parama teikiama užsienio vieneto dokumentuose numatytiems visuomenei naudingiems tikslams, nurodytiems LP įstatymo 3 straipsnio 3 dalyje, mokesčių administratoriui turi pateikti Dokumentų, įrodančių, kad paramos teikėjo parama teikiama Europos ekonominės erdvės valstybėse ir į Vyriausybės sudarytą sąrašą įtrauktose demokratinėse bei teisinėse valstybėse, patiriančiose nusikaltimus, kaip jie suprantami pagal Tarptautinio baudžiamojo teismo Romos statutą, ir šių nusikaltimų padarinius, įsteigtų juridinių asmenų ar kitų organizacijų ir šių demokratinių bei teisinių valstybių valstybinių institucijų visuomenei naudingiems tikslams, nurodytiems Lietuvos Respublikos labdaros ir paramos įstatymo 3 straipsnio 3 dalyje, pateikimo Valstybinei mokesčių inspekcijai tvarkos apraše, patvirtintame Valstybinės mokesčių inspekcijos prie Lietuvos Respublikos finansų ministerijos viršininko 2016 m. lapkričio 21 d. įsakymu Nr. VA-137 „Dėl Lietuvos Respublikos labdaros ir paramos įstatymo įgyvendinimo“ (toliau – Tvarka), nustatytus dokumentus;

Papunkčio pakeitimai:

Nr. VA-57, 2022-06-14, paskelbta TAR 2022-06-14, i. k. 2022-12762

19.15. 14B laukelyje – visa fiziniams asmenims, dalyvaujantiems likviduojant ekstremaliąją situaciją ir šalinant jos padarinius, materialinėmis vertybėmis suteiktos paramos vertė;

Papildyta papunkčiu:

Nr. VA-34, 2021-05-21, paskelbta TAR 2021-05-21, i. k. 2021-11314

19.16. 14C laukelyje – fiziniams asmenims, dalyvaujantiems likviduojant ekstremaliąją situaciją ir šalinant jos padarinius, piniginėmis lėšomis suteiktos paramos vertė. Šiame laukelyje įrašoma visa paramos teikėjo per juridinius asmenis pagal CSĮ fiziniams asmenims, dalyvaujantiems likviduojant ekstremaliąją situaciją ir šalinant jos padarinius, kalendoriniais metais išmokėta piniginių lėšų suma, t. y. piniginių lėšų suma, kurią iš paramos teikėjo gavę juridiniai asmenys pagal CSĮ kalendoriniais metais išmokėjo fiziniams asmenims.

Pažymėtina, kad juridiniai asmenys pagal CSĮ, išmokėję iš paramos teikėjo gautas pinigines lėšas fiziniams asmenims, dalyvaujantiems likviduojant ekstremaliąją situaciją ir šalinant jos padarinius, Juridinių asmenų duomenų apie iš kiekvieno paramos teikėjo gautų piniginių lėšų išmokėjimą fiziniams asmenims pateikimo paramos teikėjams ir mokesčių administratoriui tvarkos apraše, patvirtintame Valstybinės mokesčių inspekcijos prie Lietuvos Respublikos finansų ministerijos viršininko 2016 m. lapkričio 21 d. įsakymu Nr. VA-137 „Dėl Lietuvos Respublikos labdaros ir paramos įstatymo įgyvendinimo“ (toliau – Tvarkos aprašas), nustatyta tvarka ir terminais privalo paramos teikėjui pateikti duomenis apie tai, kokia paramos teikėjo lėšų suma išmokėta konkrečiam fiziniam asmeniui, taip pat mokesčių administratoriui – apie iš kiekvieno paramos teikėjo gautų piniginių lėšų išmokėjimą per kalendorinius metus konkretiems fiziniams asmenims Juridinių asmenų duomenų apie iš kiekvieno paramos teikėjo gautų piniginių lėšų išmokėjimą fiziniams asmenims PRC913 formoje, patvirtintoje Valstybinės mokesčių inspekcijos prie Lietuvos Respublikos finansų ministerijos viršininko 2021 m. balandžio 13 d. įsakymu Nr. VA-28 „Dėl Juridinių asmenų duomenų apie iš kiekvieno paramos teikėjo gautų piniginių lėšų išmokėjimą fiziniams asmenims PRC913 formos bei jos užpildymo taisyklių patvirtinimo“ (toliau – PRC913 forma);

Papildyta papunkčiu:

Nr. VA-34, 2021-05-21, paskelbta TAR 2021-05-21, i. k. 2021-11314

19.17. 14D laukelyje – fiziniams asmenims, dalyvaujantiems likviduojant ekstremaliąją situaciją ir šalinant jos padarinius, paslaugomis suteiktos paramos vertė;

Papildyta papunkčiu:

Nr. VA-34, 2021-05-21, paskelbta TAR 2021-05-21, i. k. 2021-11314

19.18. 14E laukelyje – visa fiziniams asmenims, dalyvaujantiems likviduojant ekstremaliąją situaciją ir šalinant jos padarinius, suteiktos paramos suma (14B, 14C ir 14D laukelių suma);

Papildyta papunkčiu:

Nr. VA-34, 2021-05-21, paskelbta TAR 2021-05-21, i. k. 2021-11314

19.19. 15 laukelyje – visa Lietuvos Respublikos ir / arba užsienio juridiniams asmenims pagal LP įstatymą suteiktos paramos vertė (FR0477 formos ir jos papildomų lapų visų 14 laukelių ir 14E laukelio suma);

Papunkčio pakeitimai:

Nr. VA-34, 2021-05-21, paskelbta TAR 2021-05-21, i. k. 2021-11314

19.20. 16 laukelyje – visa pagal Loterijų įstatymą suteiktos paramos Lietuvos ir / arba užsienio juridiniams asmenims vertė (FR0477L priedo visų L6 laukelių suma);

Papunkčio numeracijos pakeitimas:

Nr. VA-34, 2021-05-21, paskelbta TAR 2021-05-21, i. k. 2021-11314

19.21. 17 laukelyje – visa paramos gavėjams pagal LP bei Loterijų įstatymus suteiktos paramos suma (15 ir 16 laukelių suma). Jeigu 16 laukelis neužpildomas, tai 17 laukelyje pakartojami ataskaitos FR0477 formos 15 laukelio duomenys;

Papunkčio numeracijos pakeitimas:

Nr. VA-34, 2021-05-21, paskelbta TAR 2021-05-21, i. k. 2021-11314

19.22. 18 laukelyje – įrašomas prie ataskaitos FR0477 formos pridedamų Tvarkoje nurodytų dokumentų, pagrindžiančių paramos teikimą, lapų skaičius. Jeigu dokumentai nepridedami, šis laukelis neužpildomas;

Papunkčio numeracijos pakeitimas:

Nr. VA-34, 2021-05-21, paskelbta TAR 2021-05-21, i. k. 2021-11314

19.23. FR0477P laukelyje „Papildomo lapo numeris“ įrašomas papildomo lapo FR0477P eilės numeris. 1 ir 5 laukeliuose pakartojami ataskaitos FR0477 formos atitinkamų laukelių duomenys. Papildomo lapo FR0477P 6―14A laukeliai užpildomi tokia pat tvarka kaip ataskaitos FR0477 formos atitinkami laukeliai.

Papunkčio numeracijos pakeitimas:

Nr. VA-34, 2021-05-21, paskelbta TAR 2021-05-21, i. k. 2021-11314

20. FR0477L priedas užpildomas taip:

20.1. laukelyje „Priedo lapo numeris“ turi būti nurodomas prie ataskaitos FR0477 pridedamo kiekvieno šio priedo lapo eilės numeris, kai užpildomas daugiau nei vienas FR0477L priedo lapas;

20.2. FR0477L priede 1 ir 5 laukeliai užpildomi taip, kaip nurodyta šių taisyklių 19.1 ir 19.3 papunkčiuose, ir turi sutapti su deklaracijos 1 ir 5 laukeliuose įrašytais duomenimis;

20.3. L1–L7 laukeliuose įrašomi duomenys pagal kiekvieną paramos gavėją, kuriam Loterijų įstatymo 19 straipsnyje nustatyta tvarka privalomai suteikta parama:

20.3.1. L1 laukelyje – įrašomas eilės numeris. Jeigu eilučių neužtenka, užpildomas papildomas FR0477L priedo lapas;

20.3.2. L2 laukelyje – įrašomas paramos gavėjo, kuriam suteikta parama, identifikacinis numeris (kodas) arba analogiškas numeris, vienetui suteiktas toje valstybėje, kurioje jis įregistruotas;

20.3.3. L3 laukelyje – paramos gavėjo pavadinimas, kuris gali būti sutrumpintas, pavyzdžiui, Sporto VŠĮ (ne Sporto viešoji įstaiga) ir pan.;

20.3.4. L4 laukelyje – valstybės, kurioje įregistruotas paramos gavėjas, kodas pagal šiame laukelyje pateiktą valstybių kodų sąrašą. Dviraidis valstybės kodas nurodomas pagal interneto Oficialiosios statistikos portale https://osp.stat.gov.lt (Pradžia > Klasifikatoriai > Klasifikatoriai > Pasaulio šalių ir teritorijų klasifikatorius) skelbiamą „Šalių, teritorijų ir valiutų sąrašą, atitinkantį ISO standartą“. Jeigu parama teikiama Lietuvos paramos gavėjui, šiame laukelyje pasirenkamas Lietuvos Respublikos valstybės kodas – LT;

20.3.5. L5 laukelyje pasirenkamas paramos teikimo tikslo kodas pagal šiame laukelyje pateiktą Tikslo kodų sąrašą;

20.3.6. L6 laukelyje įrašoma pinigais suteiktos paramos suma;

20.3.7. kai parama teikiama EEE užsienio vienetams, į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms, turi būti pridedami dokumentai, pagrindžiantys paramos teikimą, ir L7 laukelyje turi būti pažymima „T“ (taip), o jeigu parama teikiama Sąraše nurodytoms užsienyje esančioms lietuvių bendruomenėms ir kitoms lietuviškoms įstaigoms ar organizacijoms arba Lietuvos Respublikos paramos gavėjams – dokumentų pridėti nereikia ir šiame laukelyje turi būti pažymima „N“ (ne).

Paramos teikėjas, suteikęs paramą EEE užsienio vienetams, į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms ir įrodydamas, kad jo parama teikiama užsienio vieneto dokumentuose numatytiems visuomenei naudingiems tikslams, nurodytiems LP įstatymo 3 straipsnio 3 dalyje, mokesčių administratoriui turi pateikti Tvarkoje nustatytus dokumentus.

Papunkčio pakeitimai:

Nr. VA-57, 2022-06-14, paskelbta TAR 2022-06-14, i. k. 2022-12762

III SKYRIUS

ATASKAITOS FR0478 FORMOS IR JOS PRIEDŲ FR0478A, FR0478L, FR0478C IR FR0478D UŽPILDYMO TVARKA

21. Ataskaitos FR0478 formos bendroji dalis užpildoma taip:

21.1. 1 laukelyje įrašomas ataskaitos FR0478 formą pateikiančio paramos gavėjo identifikacinis numeris (kodas) arba asmens kodas, kai formą teikia Meno kūrėjas;

21.2. 2 laukelyje – paramos gavėjo pavadinimas arba vardas ir pavardė, kai formą teikia Meno kūrėjas;

21.3. 3 laukelyje įrašomi ataskaitiniai kalendoriniai metai, kurių ataskaitos FR0478 forma teikiama.

Ataskaitos FR0478 formos I dalies

„Pagal LPĮ gauta parama iš Lietuvos Respublikos ir / arba užsienio“ užpildymas

22. Ataskaitos FR0478 formos I dalyje „Pagal LPĮ gauta parama iš Lietuvos Respublikos ir / arba užsienio“ pateikiama informacija apie iš Lietuvos Respublikos ir / arba užsienio juridinių asmenų, ir / arba iš Lietuvoje veikiančių užsienio nuolatinių buveinių pagal LP įstatymą per kalendorinius metus gautą paramą, tačiau neįrašomi duomenys apie anonimiškai bei iš fizinių asmenų gautą paramą, taip pat pagal Loterijų įstatymą gautą paramą, bei užpildoma taip:

22.1. 4 laukelyje įrašoma visa iš Lietuvos Respublikos ir / arba užsienio paramos teikėjų gautos paramos vertė (FR0478A priedo visų A9 laukelių suma). Šiame laukelyje neįrašoma iš paramos gavėjų gauta parama, kurios vertė pagal kiekvieną paramos teikėją ne didesnė kaip vienas MGL per metus, taip pat anonimiškai bei iš fizinių asmenų gautos paramos sumos, bei pagal Loterijų įstatymą gautos paramos sumos;

22.2. 5 laukelyje – materialinėmis vertybėmis, kurių vertė pagal kiekvieną paramos teikėją ne didesnė kaip vienas MGL per metus, gautos paramos vertė;

22.3. 6 laukelyje – pinigais gautos paramos, kurios suma pagal kiekvieną paramos teikėją ne didesnė kaip vienas MGL per metus, suma;

22.4. 7 laukelyje – paslaugomis, kurių vertė pagal kiekvieną paramos teikėją ne didesnė kaip vienas MGL per metus, gautos paramos vertė;

22.5. 8 laukelyje – visos iš paramos teikėjų gautos paramos, kurios vertė pagal kiekvieną paramos teikėją ne didesnė kaip vienas MGL per metus, suma (5, 6 ir 7 laukelių suma);

22.6. 9 laukelyje – visos pagal LP įstatymą iš Lietuvos Respublikos ir / arba užsienio juridinių asmenų, ir / arba užsienio juridinių asmenų, veikiančių Lietuvoje per nuolatinę buveinę, gautos paramos suma (4 ir 8 laukelių suma).

23. FR0478A priedo užpildymas:

23.1. 1 ir 3 laukeliuose pakartojami ataskaitos FR0478 formos atitinkamų laukelių įrašai;

23.2. laukelyje „Priedo lapo numeris“ turi būti nurodomas prie ataskaitos FR0478 pridedamo kiekvieno šio priedo lapo eilės numeris, kai užpildomas daugiau nei vienas FR0478A priedo lapas;

23.3. A1 laukelyje pateikiamas įrašo formoje eilės numeris. Jeigu eilučių neužtenka, užpildomas papildomas FR0478A priedo lapas;

23.4. A2 laukelyje įrašomas paramos teikėjo identifikacinis numeris (kodas). Jeigu paramos teikėjas yra užsienio vienetas, vykdantis veiklą Lietuvos Respublikoje per nuolatinę buveinę, įskaitant filialą, – turi būti įrašomas Mokesčių mokėtojų registre suteiktas 10 skaitmenų kodas. Jeigu paramos teikėjas yra užsienio vienetas, šiame laukelyje nurodomas paramą suteikusio užsienio vieneto identifikacinis numeris arba analogiškas numeris, vienetui suteiktas toje valstybėje, kurioje jis įsteigtas;

23.5. A3 laukelyje įrašomas paramos teikėjo pavadinimas, pagal kurį galima identifikuoti paramos teikėją, pavyzdžiui, UAB Šiluminiai tinklai. Paramos teikėjo pavadinimas gali būti trumpinamas: vietoje UAB „Šiluminiai tinklai“ įrašoma UAB „Šil. tinkl.“;

23.6. A4 laukelyje – paramos teikėjo valstybės, kurioje šis paramos teikėjas yra įregistruotas, kodas pagal šiame laukelyje pateiktą užsienio valstybių kodų sąrašą. Dviraidis valstybės kodas nurodomas pagal interneto Oficialiosios statistikos portale https://osp.stat.gov.lt (Pradžia > Klasifikatoriai > Klasifikatoriai > Pasaulio šalių ir teritorijų klasifikatorius) skelbiamą „Šalių, teritorijų ir valiutų sąrašą, atitinkantį ISO standartą. Jeigu parama gauta iš Lietuvos paramos teikėjo ir / arba užsienio vieneto, vykdančio veiklą Lietuvos Respublikoje per nuolatinę buveinę, įskaitant filialą, šiame laukelyje pasirenkamas Lietuvos Respublikos valstybės kodas – LT;

23.7. A5 laukelyje pasirenkamas materialinių vertybių, gautų kaip parama, kodas pagal šiame laukelyje pateiktą Materialinių vertybių kodų sąrašą. Jeigu iš paramos teikėjo gautos materialinės vertybės atitinka skirtingus kodus, užpildoma atskira eilutė;

23.8. A6 laukelyje įrašoma materialinėmis vertybėmis gautos paramos vertė;

23.9. A7 laukelyje – pinigais gautos paramos suma;

23.10. A8 laukelyje – paslaugomis gautos paramos vertė;

23.11. A9 laukelyje – visos gautos paramos vertė (A6, A7 ir A8 laukelių suma).

Ataskaitos FR0478 formos II dalies

„Anonimiškai ir iš fizinių asmenų pagal LPĮ gauta parama“ užpildymas

24. Ataskaitos FR0478 formos II dalyje „Anonimiškai ir iš fizinių asmenų pagal LPĮ gauta parama“ pateikiami duomenys apie anonimiškai ir iš fizinių asmenų pagal LP įstatymą gautą paramą, įskaitant iš juridinių asmenų / Meno kūrėjų gautą paramą, sudarančią pajamų mokesčio dalį iki 1,2 proc., bei profesinių sąjungų arba profesinių sąjungų susivienijimų gautą paramą, sudarančią pajamų mokesčio dalį iki 0,6 proc. gyventojo pajamų mokesčio sumos, bei užpildoma taip:

Punkto pakeitimai:

Nr. VA-57, 2022-06-14, paskelbta TAR 2022-06-14, i. k. 2022-12762

24.1 10 laukelyje įrašoma anonimiškai ir iš Lietuvos bei užsienio fizinių asmenų materialinėmis vertybėmis gautos paramos vertė;

24.2. 11 laukelyje įrašoma anonimiškai ir iš Lietuvos bei užsienio fizinių asmenų pinigais gautos paramos suma, taip pat iš juridinių asmenų / Meno kūrėjų gautos piniginės lėšos, sudarančios pajamų mokesčio dalį iki 1,2 proc., bei profesinių sąjungų arba profesinių sąjungų susivienijimų gautos piniginės lėšos, sudarančios pajamų mokesčio dalį iki 0,6 proc. gyventojo pajamų mokesčio sumos.

Šiame laukelyje įrašoma Meno kūrėjų gauta parama, nurodant ją bendra verte nuo pirmojo euro;

Papunkčio pakeitimai:

Nr. VA-34, 2021-05-21, paskelbta TAR 2021-05-21, i. k. 2021-11314

24.3. 12 laukelyje įrašoma anonimiškai ir iš Lietuvos bei užsienio fizinių asmenų paslaugomis gautos paramos vertė;

24.4. 13 laukelyje įrašoma visa iš paramos teikėjų anonimiškai ir iš Lietuvos bei užsienio fizinių asmenų pagal LP įstatymą gautos paramos suma (10, 11 ir 12 laukelių suma);

24.5. 14 laukelyje įrašoma iš 11 laukelyje nurodytos bendros piniginių lėšų sumos, juridinių asmenų / Meno kūrėjų gautos piniginės lėšos, sudarančios pajamų mokesčio dalį iki 1,2 proc. gyventojo pajamų mokesčio sumos;

Papunkčio pakeitimai:

Nr. VA-34, 2021-05-21, paskelbta TAR 2021-05-21, i. k. 2021-11314

24.6. 15 laukelyje įrašoma iš 11 laukelyje nurodytos bendros piniginių lėšų sumos, profesinių sąjungų arba profesinių sąjungų susivienijimų gautos piniginės lėšos, sudarančios pajamų mokesčio dalį iki 0,6 proc. gyventojo pajamų mokesčio sumos;

Papunkčio pakeitimai:

Nr. VA-34, 2021-05-21, paskelbta TAR 2021-05-21, i. k. 2021-11314

24.7. 16 laukelyje įrašoma iš 13 laukelyje nurodytos bendros sumos anonimiškai gautos paramos suma;

24.8. 17 laukelyje įrašoma visa iš Lietuvos Respublikos ir užsienio paramos teikėjų pagal LP įstatymą gauta parama (9 ir 13 laukelių suma).

Ataskaitos FR0478 formos III dalies

„Pagal Loterijų įstatymą gauta parama“ užpildymas

25. Ataskaitos FR0478 formos III dalyje „Pagal Loterijų įstatymą gauta parama“ pateikiami duomenys apie iš Lietuvoje veikiančių loterijų organizatorių pagal Loterijų įstatymą gautą paramą bei užpildoma taip:

25.1. 18 laukelyje įrašoma visa iš Lietuvos Respublikos paramos teikėjų gautos paramos vertė (FR0478L priedo visų L3 laukelių suma). Šiame laukelyje neįrašomos pagal LP įstatymo nuostatas iš paramos teikėjų gautos paramos sumos;

26. 19 laukelyje įrašoma visa pagal LP įstatymą ir / arba Loterijų įstatymą gautos paramos suma (17 ir 18 laukelių suma). Jeigu 18 laukelis neužpildomas, 19 laukelyje pakartojami šios ataskaitos 17 laukelio duomenys;

27. FR0478L priedas, kuriame pateikiama informacija tik apie iš Lietuvoje veikiančių loterijų organizatorių pagal Loterijų įstatymą gautą paramą pagal kiekvieną paramos teikėją, tačiau šiame priede neįrašomi duomenys apie iš paramos teikėjų pagal LP įstatymą gautą paramą, užpildomas taip:

27.1. 1 ir 3 laukeliuose pakartojami ataskaitos FR0478 formos atitinkamų laukelių įrašai;

27.2. laukelyje „Priedo lapo numeris“ turi būti nurodomas prie ataskaitos FR0478 pridedamo kiekvieno šio priedo lapo eilės numeris, kai užpildomas daugiau nei vienas FR0478L priedo lapas;

27.3. L1 laukelyje pateikiamas įrašo formoje eilės numeris. Jeigu eilučių neužtenka, užpildomas papildomas FR0478L priedo lapas;

27.4. L2 laukelyje įrašomas paramos teikėjo identifikacinis numeris (kodas). Jeigu paramos teikėjas yra užsienio vienetas, vykdantis veiklą Lietuvos Respublikoje per nuolatinę buveinę, įskaitant filialą, – turi būti įrašomas Mokesčių mokėtojų registre suteiktas 10 skaitmenų kodas;

27.5. L3 laukelyje įrašomas paramos teikėjo pavadinimas;

27.6. L4 laukelyje įrašoma pinigais gautos paramos suma.

Ataskaitos FR0478 formos IV dalies

„Gautos paramos panaudojimas“ užpildymas

28. Ataskaitos FR0478 formos IV dalyje „Gautos paramos panaudojimas“ pateikiami duomenys apie pagal LP įstatymą ir / arba Loterijų įstatymą gautos paramos, įskaitant Meno kūrėjų gautą paramą, panaudojimą. Ataskaitos FR0478 formos IV dalies A, B ir C stulpeliuose įrašomos gautos paramos panaudojimo sumos pagal gautos paramos dalykus (materialinės vertybės, piniginės lėšos, suteiktos paslaugos), o D stulpelyje – visa gautos paramos panaudota suma. Paramos gavėjų, juridinių asmenų, gautų piniginių lėšų, sudarančių pajamų mokesčio dalį iki 1,2 proc., bei profesinių sąjungų arba profesinių sąjungų susivienijimų gautų piniginių lėšų, sudarančių pajamų mokesčio dalį iki 0,6 proc. gyventojo pajamų mokesčio sumos, panaudojimas rodomas B stulpelyje „Piniginės lėšos“, kaip ir kitų, t. y. pagal LP ir / arba Loterijų įstatymus gautų piniginių lėšų. Meno kūrėjų panaudotos meno kūrybai paramos vertė įrašoma į 22 laukelio B stulpelį „Piniginės lėšos“. Ši dalis užpildoma taip:

Punkto pakeitimai:

Nr. VA-34, 2021-05-21, paskelbta TAR 2021-05-21, i. k. 2021-11314

Nr. VA-57, 2022-06-14, paskelbta TAR 2022-06-14, i. k. 2022-12762

28.1. 20 laukelyje įrašomas paramos likutis kalendorinių metų pradžioje (praėjusių kalendorinių metų ataskaitos FR0478 formos IV dalies 33 laukelio „Paramos likutis laikotarpio pabaigoje“ suma);

28.2. 21 laukelyje – visa per kalendorinius metus panaudotos paramos suma (22, 23, 24, 24A ir 25 laukelių suma).

Meno kūrėjas 22 laukelio B stulpelyje nurodytą faktiškai per kalendorinius metus panaudotą paramą įrašo į 21 laukelio B ir D stulpelius;

Papunkčio pakeitimai:

Nr. VA-34, 2021-05-21, paskelbta TAR 2021-05-21, i. k. 2021-11314

28.3. 22 laukelyje įrašoma pagal gautos paramos dalykus panaudotos paramos vertė paramos gavėjo, juridinio asmens, įstatuose numatytai veiklai vykdyti. Paramos gavėjų, juridinių asmenų, gautų piniginių lėšų, sudarančių pajamų mokesčio dalį iki 1,2 proc., bei profesinių sąjungų arba profesinių sąjungų susivienijimų gautos piniginės lėšos, sudarančios pajamų mokesčio dalį iki 0,6 proc. gyventojo pajamų mokesčio sumos, panaudojimas, kaip ir kitų, t. y. pagal LP ir Loterijų įstatymus gautų piniginių lėšų, rodomas B stulpelyje „Piniginės lėšos“.

Šiame laukelyje įrašoma per laikotarpį, kai visoje Lietuvoje yra įvesta nepaprastoji padėtis, suteikta parama (piniginės lėšos, materialinės vertybės bei paslaugos) į Valstybių sąrašą įtrauktai valstybei remti, t. y. tiek juridiniams vienetams ir organizacijoms, valstybinėms institucijoms, tiek ir kitiems nukentėjusiems nuo karo Ukrainos asmenims, nes laikytina, kad tokiu būdu gauta parama yra panaudota LP įstatyme numatytiems visuomenei naudingiems tikslams įgyvendinti, o ne perduota kaip parama / labdara kitiems asmenims.

Paramos panaudojimas rodomas tada, kai patiriamos išlaidos, pavyzdžiui, už paramos lėšas įsigyjamas turtas, t. y. išleidžiamos kaip parama gautos lėšos. Jeigu parama yra gauta materialinėmis vertybėmis, t. y. trumpalaikiu ar ilgalaikiu turtu, tai panaudojimas turi būti rodomas tada, kai toks turtas yra pradedamas naudoti arba perduodamas kaip parama kitam paramos gavėjui.

Meno kūrėjų per kalendorinius metus faktiškai meno kūrybai panaudotos paramos vertė įrašoma į 22 laukelio B stulpelį „Piniginės lėšos“. Paramos panaudojimas rodomas tada, kai iš gautų paramos lėšų yra patiriamos išlaidos. Pavyzdžiui, už paramos lėšas įsigyjamas tam tikras turtas (priemonės, kompiuteriai ar kita įranga, naudojama meno kūrybai), t. y. išleidžiamos kaip parama gautos lėšos, tai turi būti parodomas šių paramos lėšų panaudojimas. Paramos lėšos gali būti naudojamos visoms Meno kūrėjo patirtoms išlaidoms, susijusioms ir reikalingoms meno kūriniui sukurti arba atlikti, padengti. Meno kūrėjas privalo turėti juridinę galią turinčius dokumentus, kuriais yra pagrindžiamos faktiškai meno kūrybai patirtos prekių arba paslaugų įsigijimo iš kitų ūkio subjektų išlaidos;

Papunkčio pakeitimai:

Nr. VA-34, 2021-05-21, paskelbta TAR 2021-05-21, i. k. 2021-11314

Nr. VA-57, 2022-06-14, paskelbta TAR 2022-06-14, i. k. 2022-12762

28.4. 23 laukelyje įrašoma visa iš gautos paramos kitiems Lietuvos Respublikos ir / arba užsienio juridiniams asmenims (užsienio paramos gavėjams, nurodytiems taisyklių 5 punkte) pagal LP įstatymą suteiktos paramos suma, neįskaitant paramos gavėjams suteiktos paramos, kurios vertė kiekvienam paramos gavėjui ne didesnė nei vienas MGL per metus .

Duomenys į šią eilutę įrašomi iš FR0478C priedo atitinkamai visų C7, C8, C9 ir C10 laukelių sumų;

Papunkčio pakeitimai:

Nr. VA-57, 2022-06-14, paskelbta TAR 2022-06-14, i. k. 2022-12762

28.5. 24 laukelyje – visa Lietuvos ir / arba užsienio paramos gavėjams pagal LP įstatymą suteiktos paramos, kurios vertė kiekvienam gavėjui ne didesnė kaip vienas MGL per metus, suma;

28.6. 24A laukelyje įrašoma visa iš gautos paramos fiziniams asmenims, dalyvaujantiems likviduojant ekstremaliąją situaciją ir šalinant jos padarinius, suteiktos paramos suma. Piniginėmis lėšomis suteikos paramos vertė įrašoma į 24A laukelio B stulpelį „Piniginės lėšos“. Šiame stulpelyje įrašoma visa paramos teikėjo per juridinius asmenis pagal CSĮ fiziniams asmenims, dalyvaujantiems likviduojant ekstremaliąją situaciją ir šalinant jos padarinius, kalendoriniais metais išmokėta piniginių lėšų suma, t. y. piniginių lėšų suma, kurią iš paramos teikėjo gavę juridiniai asmenys pagal CSĮ kalendoriniais metais išmokėjo fiziniams asmenims.

Pažymėtina, kad juridiniai asmenys pagal CSĮ, išmokėję iš paramos teikėjo gautas pinigines lėšas fiziniams asmenims, dalyvaujantiems likviduojant ekstremaliąją situaciją ir šalinant jos padarinius, Tvarkos apraše nustatyta tvarka ir terminais, privalo paramos teikėjui pateikti duomenis PRC913 formoje apie tai, kokia paramos teikėjo lėšų suma išmokėta konkrečiam fiziniam asmeniui, dalyvaujančiam likviduojant ekstremaliąją situaciją ir šalinant jos padarinius, taip pat mokesčių administratoriui privalo pateikti duomenis apie iš kiekvieno paramos teikėjo gautų piniginių lėšų išmokėjimą per kalendorinius metus konkretiems fiziniams asmenims.

Papildyta papunkčiu:

Nr. VA-34, 2021-05-21, paskelbta TAR 2021-05-21, i. k. 2021-11314

28.7. 25 laukelyje – visa fiziniams asmenims suteiktos labdaros suma;

Papunkčio numeracijos pakeitimas:

Nr. VA-34, 2021-05-21, paskelbta TAR 2021-05-21, i. k. 2021-11314

28.8. 26 laukelyje – paramos likutis kalendorinių metų gruodžio 31 d., kuris apskaičiuojamas, prie ataskaitos FR0478 formos 20 laukelyje įrašyto paramos likučio metų pradžioje pridėjus 19 laukelyje įrašytą per kalendorinius metus pagal LP įstatymą ir / arba Loterijų įstatymą gautos paramos sumą ir atėmus 21 laukelyje įrašytą per kalendorinius metus panaudotos paramos sumą. Šiame laukelyje taip pat įrašomas Meno kūrėjo apskaičiuotas paramos likutis kalendorinių metų gruodžio 31 dieną.

Papunkčio numeracijos pakeitimas:

Nr. VA-34, 2021-05-21, paskelbta TAR 2021-05-21, i. k. 2021-11314

29. FR0478C priedo užpildymas:

29.1. FR0478C priedo C7, C8, C9 ir C10 laukeliuose pateikiamos Lietuvos Respublikos ir / arba užsienio juridiniams asmenims (EEE užsienio vienetams, Sąraše nurodytoms užsienyje esančioms lietuvių bendruomenėms, kitoms lietuviškoms įstaigoms ar organizacijoms, į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms) pagal LP įstatymą suteiktos paramos sumos pagal paramos dalykus (materialinės vertybės, piniginės lėšos, suteiktos paslaugos) ir bendra suteiktos paramos suma. Visos šios sumos įrašomos į ataskaitos FR0478 formos IV dalies 23 laukelio atitinkamus laukelius.

Šiame priede neteikiami duomenys apie per laikotarpį, kai visoje Lietuvoje yra įvesta nepaprastoji padėtis, suteiktą paramą į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms, nes šiuo laikotarpiu ji laikytina panaudota LP įstatyme numatytiems visuomenei naudingiems tikslams, o ne perduota kitiems asmenims, ir deklaruojama ataskaitos FR0478 formos 22 laukelyje;

Papunkčio pakeitimai:

Nr. VA-57, 2022-06-14, paskelbta TAR 2022-06-14, i. k. 2022-12762

29.2. Ataskaitos FR0478 formos FR0478C priede pakartojami ataskaitos FR0478 formos 1 ir 3 laukelių įrašai;

29.3. laukelyje „Priedo lapo numeris“ turi būti nurodomas prie ataskaitos FR0478 pridedamo kiekvieno šio priedo lapo eilės numeris, kai užpildomas daugiau nei vienas FR0478C priedo lapas;

29.4. C1 laukelyje – įrašomas eilės numeris. Jeigu eilučių neužtenka, užpildomas papildomas FR0478C priedo lapas;

29.5. C2 laukelyje – įrašomas paramos gavėjo identifikacinis numeris (kodas) arba analogiškas numeris, vienetui suteiktas toje valstybėje, kurioje jis įregistruotas;

29.6. C3 laukelyje – paramos gavėjo pavadinimas, kuris gali būti sutrumpintas, pavyzdžiui, Sporto VŠĮ (ne Sporto viešoji įstaiga) ir pan.;

29.7. C4 laukelis – valstybės, kurioje įregistruotas paramos gavėjas, kodas pagal šiame laukelyje pateiktą užsienio valstybių kodų sąrašą. Dviraidis valstybės kodas nurodomas pagal interneto Oficialiosios statistikos portale https://osp.stat.gov.lt (Pradžia > Klasifikatoriai > Klasifikatoriai > Pasaulio šalių ir teritorijų klasifikatorius) skelbiamą „Šalių, teritorijų ir valiutų sąrašą, atitinkantį ISO standartą. Jeigu parama teikiama Lietuvos Respublikoje registruotam paramos gavėjui, šiame laukelyje pasirenkamas Lietuvos Respublikos valstybės kodas – LT;

29.8 C5 laukelyje pasirenkamas paramos teikimo tikslo kodas pagal šiame laukelyje pateiktą Tikslo kodų sąrašą;

29.9. C6 laukelyje įrašomas materialinių vertybių, kurios buvo suteiktos kaip parama, kodas pagal šiame laukelyje pateiktą Materialinių vertybių kodų sąrašą. Jeigu teikiamos materialinės vertybės atitinka skirtingus kodus, užpildoma atskira eilutė;

29.10. C7 laukelyje įrašoma materialinėmis vertybėmis suteiktos paramos vertė;

29.11. C8 laukelyje – suteiktos paramos suma pinigais;

29.12. C9 laukelyje – paslaugomis suteiktos paramos vertė;

29.13. C10 laukelyje – visos paramos gavėjui suteiktos paramos vertė (C7, C8 ir C9 laukelių suma).

Jeigu paramos gavėjas, PVM mokėtojas, neįtraukė į PVM atskaitą už paramos lėšas įsigytų prekių, kurias atiduoda kaip paramą, pirkimo PVM, tai, suteikiant paramą, jam nėra prievolės apskaičiuoti pardavimo PVM, o suteiktos paramos materialinėmis vertybėmis vertė yra visa prekių, suteiktų kaip parama, įsigijimo savikaina, tačiau, jeigu paramos gavėjas įtraukė į PVM atskaitą įsigytų prekių pirkimo PVM, tai, suteikus paramą šiomis prekėmis, nuo jų pirkimo kainos be PVM turėtų būti apskaičiuojamas pardavimo PVM, kuris sumokamas į biudžetą, ir į suteiktos paramos materialinėmis vertybėmis vertę jis neįtraukiamas.

Jeigu paramos gavėjas, ne PVM mokėtojas, už paramos lėšas įsigyja prekių, kurias atiduoda kaip paramą, tai suteiktos paramos materialinėmis vertybėmis vertė yra visa suteiktų prekių savikaina;

29.14. Kai parama teikiama EEE užsienio vienetams, į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms, turi būti pridedami dokumentai, pagrindžiantys paramos teikimą, ir C11 laukelyje turi būti pažymima „T“ (taip), o jeigu parama teikiama Sąraše nurodytoms užsienyje esančioms lietuvių bendruomenėms ir kitoms lietuviškoms įstaigoms ar organizacijoms – dokumentų pridėti nereikia ir šiame laukelyje turi būti pažymima „N“ (ne).

Paramos teikėjas, suteikęs paramą EEE užsienio vienetams bei į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms ir įrodydamas, kad jo parama teikiama užsienio vieneto dokumentuose numatytiems visuomenei naudingiems tikslams, nurodytiems LPĮ 3 straipsnio 3 dalyje, mokesčių administratoriui turi pateikti Tvarkoje nustatytus dokumentus.

Tačiau per laikotarpį, kai Lietuvoje yra įvesta nepaprastoji padėtis, pelno nesiekiantys vienetai, paramą suteikę į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms, Tvarkoje nustatytų dokumentų kartu su ataskaitos FR01478 forma neteikia. Šiuo laikotarpiu pelno nesiekiančių vienetų suteikta parama šiems užsienio vienetams yra laikytina panaudota LP įstatyme numatytiems visuomenei naudingiems tikslams ir šie vienetai privalo turėti šį faktą patvirtinančius dokumentus (laisvos formos ir (arba) sumokėjimą patvirtinančius dokumentus).

Papunkčio pakeitimai:

Nr. VA-57, 2022-06-14, paskelbta TAR 2022-06-14, i. k. 2022-12762

Ataskaitos FR0478 formos V dalies

„Suteikta parama iš nuosavų lėšų“ užpildymas

30. Ataskaitos FR0478 formos V dalis „Suteikta parama iš nuosavų lėšų“ užpildoma tuo atveju, kai paramos gavėjas pagal LP įstatymą skiria paramą iš nuosavų lėšų, ir užpildoma tokia tvarka:

30.1. 27 laukelyje įrašoma visa iš nuosavų lėšų Lietuvos Respublikos ir / arba užsienio juridiniams asmenims (EEE užsienio vienetams, Sąraše nurodytoms užsienyje esančioms lietuvių bendruomenėms, kitoms lietuviškoms įstaigoms ar organizacijoms, į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms) pagal LP įstatymą suteikta paramos vertė (FR0478D priedo visų D10 laukelių suma).

FR0478D priede neteikiami duomenys apie per laikotarpį, kai visoje Lietuvoje yra įvesta nepaprastoji padėtis, suteiktą paramą į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms, nes laikytina, kad ši parama skirta LP įstatyme numatytiems visuomenei naudingiems tikslams įgyvendinti, o ne perduota kitiems asmenims;

Papunkčio pakeitimai:

Nr. VA-57, 2022-06-14, paskelbta TAR 2022-06-14, i. k. 2022-12762

30.2. 28 laukelyje – visa iš nuosavų lėšų fiziniams asmenims suteiktos labdaros suma, nenurodant konkrečių labdaros gavėjų. Labdaros teikimas konkretiems labdaros gavėjams įforminamas vieneto (labdaros teikėjo) vidaus apskaitos nustatyta tvarka;

30.3. 28A laukelyje – visa iš nuosavų lėšų fiziniams asmenims, dalyvaujantiems likviduojant ekstremaliąją situaciją ir šalinant jos padarinius, materialinėmis vertybėmis suteiktos paramos vertė;

Papildyta papunkčiu:

Nr. VA-34, 2021-05-21, paskelbta TAR 2021-05-21, i. k. 2021-11314

30.4. 28B laukelyje – iš nuosavų lėšų fiziniams asmenims, dalyvaujantiems likviduojant ekstremaliąją situaciją ir šalinant jos padarinius, piniginėmis lėšomis suteiktos paramos vertė. Šiame laukelyje įrašoma visa paramos teikėjo per juridinius asmenis pagal CSĮ fiziniams asmenims, dalyvaujantiems likviduojant ekstremaliąją situaciją ir šalinant jos padarinius, kalendoriniais metais išmokėta piniginių lėšų suma, t. y. piniginių lėšų suma, kurią iš paramos teikėjo gavę juridiniai asmenys pagal CSĮ kalendoriniais metais išmoka fiziniams asmenims;

Papildyta papunkčiu:

Nr. VA-34, 2021-05-21, paskelbta TAR 2021-05-21, i. k. 2021-11314

30.5. 28C laukelyje – iš nuosavų lėšų fiziniams asmenims, dalyvaujantiems likviduojant ekstremaliąją situaciją ir šalinant jos padarinius, paslaugomis suteiktos paramos vertė;

Papildyta papunkčiu:

Nr. VA-34, 2021-05-21, paskelbta TAR 2021-05-21, i. k. 2021-11314

30.6. 28D laukelyje – visa iš nuosavų lėšų fiziniams asmenims, dalyvaujantiems likviduojant ekstremaliąją situaciją ir šalinant jos padarinius, suteiktos paramos suma (28A, 28B ir 28C laukelių suma);

Papildyta papunkčiu:

Nr. VA-34, 2021-05-21, paskelbta TAR 2021-05-21, i. k. 2021-11314

30.7. 29 laukelyje – visa pagal LP įstatymą iš nuosavų lėšų suteiktos labdaros / paramos suma (27 ir 28 laukelių suma);

Papunkčio numeracijos pakeitimas:

Nr. VA-34, 2021-05-21, paskelbta TAR 2021-05-21, i. k. 2021-11314

30.8. 30 laukelyje – įrašomas prie ataskaitos FR0478 formos pridedamų Tvarkoje nurodytų dokumentų, pagrindžiančių paramos teikimą, lapų skaičius. Jeigu dokumentai nepridedami, šis laukelis neužpildomas;

Papunkčio numeracijos pakeitimas:

Nr. VA-34, 2021-05-21, paskelbta TAR 2021-05-21, i. k. 2021-11314

31. FR0478D priedas užpildomas taip:

31.1. FR0478D priede pakartojami ataskaitos FR0478 formos 1 ir 3 laukelių įrašai;

31.2. laukelyje „Priedo lapo numeris“ turi būti nurodomas prie ataskaitos FR0478 pridedamo kiekvieno šio priedo lapo eilės numeris, kai užpildomas daugiau nei vienas FR0478D priedo lapas;

31.3. D1 laukelyje – įrašomas eilės numeris. Jeigu eilučių neužtenka, užpildomas papildomas FR0478D priedo lapas;

31.4. D2 laukelyje – paramos gavėjo identifikacinis numeris (kodas) arba analogiškas numeris, vienetui suteiktas toje valstybėje, kurioje jis įregistruotas;

31.5. D3 laukelyje – paramos gavėjo pavadinimas, kuris gali būti sutrumpintas, pavyzdžiui, Sporto VŠĮ (ne Sporto viešoji įstaiga) ir pan.;

31.6. D4 laukelyje – valstybės, kurioje įregistruotas paramos gavėjas, kodas pagal šiame laukelyje pateiktą užsienio valstybių kodų sąrašą. Dviraidis valstybės kodas nurodomas pagal interneto Oficialiosios statistikos portale https://osp.stat.gov.lt (Pradžia > Klasifikatoriai > Klasifikatoriai > Pasaulio šalių ir teritorijų klasifikatorius) skelbiamą „Šalių, teritorijų ir valiutų sąrašą, atitinkantį ISO standartą. Jeigu parama teikiama Lietuvos Respublikoje registruotam paramos gavėjui, šiame laukelyje pasirenkamas Lietuvos Respublikos valstybės kodas – LT;

31.7. D5 laukelyje – pasirenkamas paramos teikimo tikslo kodas pagal šiame laukelyje pateiktą Tikslo kodų sąrašą;

31.8. D6 laukelyje – materialinių vertybių, atiduotų kaip parama, kodas pagal šiame laukelyje pateiktą Materialinių vertybių kodų sąrašą. Jeigu teikiamos materialinės vertybės atitinka skirtingus kodus, užpildoma atskira eilutė;

31.9. D7 laukelyje – materialinėmis vertybėmis suteiktos paramos vertė;

31.10. D8 laukelyje – piniginėmis lėšomis suteiktos paramos vertė;

31.11. D9 laukelyje – paslaugomis suteiktos paramos vertė;

31.12. D10 laukelyje – visa suteiktos paramos suma (D7, D8 ir D9 laukelių suma);

31.13. Kai parama teikiama EEE užsienio vienetams, į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms, turi būti pridedami dokumentai, pagrindžiantys paramos teikimą, ir D11 laukelyje turi būti pažymima „T“ (taip), o jeigu parama teikiama Sąraše nurodytoms užsienyje esančioms lietuvių bendruomenėms ir kitoms lietuviškoms įstaigoms ar organizacijoms – dokumentų pridėti nereikia ir šiame laukelyje turi būti pažymima „N“ (ne).

Paramos teikėjas, suteikęs paramą EEE užsienio vienetams, į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms ir įrodydamas, kad jo parama teikiama užsienio vieneto dokumentuose numatytiems visuomenei naudingiems tikslams, nurodytiems LP įstatymo 3 straipsnio 3 dalyje, mokesčių administratoriui turi pateikti Tvarkoje nustatytus dokumentus.

FR0478D priede neteikiami duomenys apie per laikotarpį, kai visoje Lietuvoje yra įvesta nepaprastoji padėtis, suteiktą paramą į Valstybių sąrašą įtrauktose valstybėse įsteigtiems juridiniams vienetams ir organizacijoms bei valstybinėms institucijoms, nes laikytina, kad ši parama skirta LP įstatyme numatytiems visuomenei naudingiems tikslams įgyvendinti, o ne perduota kitiems asmenims.

Papunkčio pakeitimai:

Nr. VA-57, 2022-06-14, paskelbta TAR 2022-06-14, i. k. 2022-12762

IV SKYRIUS

BAIGIAMOSIOS NUOSTATOS

32. Taisyklės taikomos 2022 metų ir vėlesnių ataskaitinių laikotarpių ataskaitų FR0477 formai ir FR0478 formai užpildyti.

Punkto pakeitimai:

Nr. VA-34, 2021-05-21, paskelbta TAR 2021-05-21, i. k. 2021-11314

Nr. VA-57, 2022-06-14, paskelbta TAR 2022-06-14, i. k. 2022-12762

33. Ataskaitos FR0477 forma ir ataskaitos FR0478 forma gali būti tikslinama mokesčių mokėtojo iniciatyva per Lietuvos Respublikos mokesčių administravimo įstatyme nustatytą terminą ir / ar pagal mokesčių administratoriaus pranešimą. Kai juridinis asmuo tikslina ataskaitos FR0477 formos ar ataskaitos FR0478 formos duomenis (savo iniciatyva ir / arba mokesčių administratoriaus nurodymu), jis taisyklėse nustatyta tvarka mokesčių administratoriui turi pateikti naujai užpildytą ataskaitos FR0477 formą ar ataskaitos FR0478 formą. Šios formos, užpildytos nesilaikant taisyklių reikalavimų, turi būti pataisytos, vadovaujantis Mokesčių deklaracijų pateikimo, jų pateikimo termino pratęsimo ir mokesčių mokėtojų laikino atleidimo nuo mokesčių deklaracijų ir (arba) kitų teisės aktuose nurodytų dokumentų pateikimo taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos viršininko 2004 m. liepos 9 d. įsakymu Nr. VA-135 „Dėl Mokesčių deklaracijų pateikimo, jų pateikimo termino pratęsimo ir mokesčių mokėtojų laikino atleidimo nuo mokesčių deklaracijų ir (arba) kitų teisės aktuose nurodytų dokumentų pateikimo“, nustatyta tvarka.

Tikslinamų ir patikslintų ataskaitos FR0477 formos ir ataskaitos FR0478 formos versijos turi sutapti. Jeigu tikslinamosios ataskaitos buvo pateiktos 03 versija, tai patikslintos šios ataskaitos taip pat turi būti teikiamos 03 versija.

Punkto pakeitimai:

Nr. VA-34, 2021-05-21, paskelbta TAR 2021-05-21, i. k. 2021-11314

34. Už atitinkamos ataskaitos nepateikimą, nepatikslinimą mokesčių administratoriaus nurodymu, pavėluotą pateikimą ar neteisingą duomenų į ją įrašymą mokesčių mokėtojui taikoma Lietuvos Respublikos teisės aktų nustatyta atsakomybė.

__________________________

Priedų pakeitimai:

Paramos teikimo metinės ataskaitos FR0477 formos 05 versija

Papildyta priedu:

Nr. VA-75, 2015-10-02, paskelbta TAR 2015-10-05, i. k. 2015-14740

Priedo pakeitimai:

Nr. VA-35, 2019-04-23, paskelbta TAR 2019-04-24, i. k. 2019-06657

Nr. VA-21, 2020-03-03, paskelbta TAR 2020-03-03, i. k. 2020-04724

Nr. VA-34, 2021-05-21, paskelbta TAR 2021-05-21, i. k. 2021-11314

Paramos gavimo ir panaudojimo metinės ataskaitos FR0478 formos 06 versija

Papildyta priedu:

Nr. VA-75, 2015-10-02, paskelbta TAR 2015-10-05, i. k. 2015-14740

Priedo pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

Nr. VA-35, 2019-04-23, paskelbta TAR 2019-04-24, i. k. 2019-06657

Nr. VA-21, 2020-03-03, paskelbta TAR 2020-03-03, i. k. 2020-04724

Nr. VA-34, 2021-05-21, paskelbta TAR 2021-05-21, i. k. 2021-11314

Pakeitimai:

1.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-1, 2008-01-10, Žin., 2008, Nr. 10-367 (2008-01-24), i. k. 1082055ISAK0000VA-1

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 "Dėl Paramos teikimo metinės ataskaitos FR0477 formos, Paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo" pakeitimo

2.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-49, 2008-10-03, Žin., 2008, Nr. 116-4437 (2008-10-09), i. k. 1082055ISAK000VA-49

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 "Dėl Paramos teikimo metinės ataskaitos FR0477 formos, paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo" papildymo

3.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-75, 2015-10-02, paskelbta TAR 2015-10-05, i. k. 2015-14740

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 „Dėl paramos teikimo metinės ataskaitos FR0477 formos, paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo“ pakeitimo

4.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-46, 2016-04-06, paskelbta TAR 2016-04-06, i. k. 2016-07956

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 „Dėl paramos teikimo metinės ataskaitos FR0477 formos, paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo“ pakeitimo

5.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-40, 2017-05-12, paskelbta TAR 2017-05-15, i. k. 2017-08111

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 „Dėl Paramos teikimo metinės ataskaitos FR0477 formos, paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo“ pakeitimo

6.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-4, 2018-01-17, paskelbta TAR 2018-01-17, i. k. 2018-00724

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 „Dėl Paramos teikimo metinės ataskaitos FR0477 formos, Paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo“ pakeitimo

7.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-35, 2019-04-23, paskelbta TAR 2019-04-24, i. k. 2019-06657

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 „Dėl Paramos teikimo metinės ataskaitos FR0477 formos, Paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo“ pakeitimo

8.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-21, 2020-03-03, paskelbta TAR 2020-03-03, i. k. 2020-04724

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 „Dėl Paramos teikimo metinės ataskaitos FR0477 formos, Paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo“ pakeitimo

9.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-34, 2021-05-21, paskelbta TAR 2021-05-21, i. k. 2021-11314

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 „Dėl Paramos teikimo metinės ataskaitos FR0477 formos, Paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo“ pakeitimo

10.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-57, 2022-06-14, paskelbta TAR 2022-06-14, i. k. 2022-12762

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 „Dėl paramos teikimo metinės ataskaitos FR0477 formos, paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo“ pakeitimo